《题阳华岩》
宋代·何麒

名山固多岩，兹岩擅天下。
屋大享千人，谷深量万马。
谽谺通一水，旁午飞桥跨。
石砾巧雕锼，松篁森绘画。
古人栖遁处，文字犹凭藉。
语妙元次山，名高陶别驾。
瞿君三体篆，殆可斯翁亚。
却后累百年，吾人来叹吒。
伊予邱壑姿，嗜好若天假。
终焉卜真隐，学道冀陶冶。
丹成生羽翼，召节青童把。
挥手挹霞芒，竦身朝帝者。

作者简介：何麒，字子应，青城（今四川都江堰市东南）人。张商英外孙。高宗建炎元年（一一二七）为宣教郎《建炎以来系年要录》卷六。绍兴十一年（一一四一），赐同进士出身，为夔州路提点刑狱。十三年，知邵州，未几落职，主管台州崇道观，道州居住。今录诗八首。